Odločba Komisije

z dne 14. oktobra 2003

o seznamu programov za izkoreninjenje in spremljanje določenih prenosljivih spongiformnih encefalopatij (TSE), ki so v letu 2004 upravičeni do finančnega prispevka iz Skupnosti

(notificirano pod dokumentarno številko K(2003) 3713)

(2003/746/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o izdatkih na področju [1]veterine, kakor je bila nazadnje spremenjena z Uredbo (ES) št. 806/2003 [2], ter zlasti člena 24(5) Odločbe,

ob upoštevanju naslednjega:

(1) Države članice in nekatere države članice pristopnice so Komisiji predložile programe za izkoreninjenje in spremljanje določenih prenosljivih spongiformnih encefalopatij (TSE), za katere želijo prejeti finančni prispevek iz Skupnosti.

(2) Po Uredbi Sveta (ES) št. 1258/1999 z dne 17. maja 1999 o financiranju skupne kmetijske politike [3] se programi za izkoreninjenje in spremljanje bolezni živali financirajo v okviru jamstvenega oddelka Evropskega kmetijskega usmerjevalnega in jamstvenega sklada. Za namene finančnega nadzora veljata člen 8 in 9 navedene uredbe.

(3) Uredba (ES) št. 999/2001 Evropskega parlamenta in Sveta z dne 22. maja 2001 o določitvi podrobnih predpisov za preprečevanje, obvladovanje in izkoreninjenje nekaterih prenosljivih spongiformnih encefalopatij [4], kakor je bila nazadnje spremenjena z Uredbo Komisije (ES) št. 1234/2003 [5], določa pravila za spremljanje TSE pri govedu, ovcah in kozah.

(4) Člen 32 Pristopne pogodbe iz leta 2003 določa, da morajo biti glede izdatkov v okviru veterinarskih skladov nove države članice deležne enake obravnave kakor sedanje države članice.

(5) Vendar pa pred pristopom zadevne nove države članice za noben zadevni program ni dovoljena nikakršna finančna obveznost v okviru proračuna 2004. Poleg tega pa se lahko izkoreninjenje določenih bolezni v državah članicah pristopnicah sofinancira tudi z drugimi instrumenti Skupnosti.

(6) Pri sestavljanju seznamov programov za izkoreninjenje in spremljanje TSE, ki so v letu 2004 upravičeni do finančnega prispevka iz Skupnosti, ter izračunu predlaganega odstotka in najvišjega zneska prispevka za vsak program, se morata upoštevati interes Skupnosti za vsak program kakor tudi obseg razpoložljivih proračunskih sredstev.

(7) Države članice in zadevne države članice pristopnice so Komisiji predložile informacije, ki ji omogočajo oceniti interes Skupnosti za zagotavljanje finančnega prispevka za programe v letu 2004.

(8) Komisija je preučila vsak program z veterinarskega kakor tudi s finančnega vidika in sklenila, da bi bilo treba navedene programe vključiti v sezname programov, ki so v letu 2004 upravičeni do finančnega prispevka iz Skupnosti. Prispevek za spremljanje TSE zadeva izvajanje hitrih testov, za izkoreninjenje praskavca pa uničenje živali, za katere je bilo ugotovljeno, da so pozitivne, ter genotipizacijo živali.

(9) Zaradi pomena teh ukrepov za varovanje javnega zdravja in zdravstveno varstvo živali ter tudi zaradi programov spremljanja, ki so bili uvedeni pred kratkim namesto tradicionalnih programov za izkoreninjenje bolezni, ter obveznega izvajanja teh programov v vseh državah članicah, je treba zagotoviti visoko raven finančne pomoči iz Skupnosti.

(10) Zato je primerno sprejeti seznam programov, ki so v letu 2004 upravičeni do finančnega prispevka iz Skupnosti, ter določiti odstotek in najvišji znesek navedenih prispevkov.

(11) Ukrepi, predvideni v tej odločbi, so v skladu z mnenjem Stalnega odbora za prehransko verigo ljudi in zdravstveno varstvo živali –

SPREJELA NASLEDNJO ODLOČBO:

Člen 1

1. Programi za spremljanje TSE (BSE in praskavec), našteti v Prilogi I, so v letu 2004 upravičeni do finančnega prispevka iz Skupnosti.

2. Za vsak program iz odstavka 1 znašata predlagani odstotek in najvišji znesek finančnega prispevka iz Skupnosti toliko, kot je določeno v Prilogi I.

Člen 2

1. Programi za izkoreninjenje TSE (praskavec), našteti v Prilogi II, so v letu 2004 upravičeni do finančnega prispevka iz Skupnosti.

2. Za vsak program iz odstavka 1 znašata predlagani odstotek in najvišji znesek finančnega prispevka iz Skupnosti toliko, kot je določeno v Prilogi II.

Člen 3

Ta odločba je naslovljena na države članice.

V Bruslju, 14. oktobra 2003

Za Komisijo

David Byrne

Član Komisije

[1] UL L 224, 18.8.1990, str. 19.

[2] UL L 122, 16.5.2003, str. 1.

[3] UL L 160, 26.6.1999, str. 103.

[4] UL L 147, 31.5.2001, str. 1.

[5] UL L 173, 11.7.2003, str. 6.

--------------------------------------------------

PRILOGA I

Seznam programov za spremljanje prenosljivih spongiformnih encefalopatij (TSE)

Odstotek in najvišji znesek finančnega prispevka Skupnosti

(v EUR) |

Bolezen | Država članica ali država članica pristopnica | Odstotek - nakup kompletov za laboratorijske preiskave | Najvišji znesek |

Prenosljive spongiformne encefalopatije (TSE) | Belgija | 100 % | 3351000 |

Danska | 100 % | 2351000 |

Nemčija | 100 % | 15611000 |

Grčija | 100 % | 745000 |

Španija | 100 % | 4854000 |

Francija | 100 % | 21733000 |

Irska | 100 % | 5386000 |

Italija | 100 % | 6283000 |

Luksemburg | 100 % | 158000 |

Nizozemska | 100 % | 4028000 |

Avstrija | 100 % | 1675000 |

Portugalska | 100 % | 1012000 |

Finska | 100 % | 1060000 |

Švedska | 100 % | 358000 |

Združeno kraljestvo | 100 % | 7726000 |

Ciper | 100 % | 144000 |

Estonija | 100 % | 103000 |

Malta | 100 % | 37000 |

Slovenija | 100 % | 353000 |

Skupaj | 76968000 |

--------------------------------------------------

PRILOGA II

Seznam programov za izkoreninjenje scrapie – praskavca

Najvišji znesek finančnega prispevka Skupnosti

(v EUR) |

Bolezen | Država članica ali država članica pristopnica | Odstotek | Najvišji znesek |

Scrapie - praskavec | Danska | 50 % izločitev živali, 100 % genotipizacija | 5000 |

Nemčija | 50 % izločitev živali, 100 % genotipizacija | 755000 |

Grčija | 50 % izločitev živali, 100 % genotipizacija | 450000 |

Španija | 50 % izločitev živali, 100 % genotipizacija | 435000 |

Francija | 50 % izločitev živali, 100 % genotipizacija | 1160000 |

Irska | 50 % izločitev živali, 100 % genotipizacija | 490000 |

Italija | 50 % izločitev živali, 100 % genotipizacija | 3210000 |

Nizozemska | 50 % izločitev živali, 100 % genotipizacija | 675000 |

Avstrija | 50 % izločitev živali, 100 % genotipizacija | 30000 |

Portugalska | 50 % izločitev živali, 100 % genotipizacija | 255000 |

Finska | 50 % izločitev živali, 100 % genotipizacija | 5000 |

Švedska | 50 % izločitev živali, 100 % genotipizacija | 5000 |

Združeno kraljestvo | 50 % izločitev živali, 100 % genotipizacija | 7460000 |

Ciper | 50 % izločitev živali, 100 % genotipizacija | 740000 |

Skupaj | 15675000 |

--------------------------------------------------